section_heading: Životopis
paragraph_text: O tamnovanju u kaznionicama napisao je više članaka i dvije knjige koje je objavio u osamostaljenoj Hrvatskoj. Godinama je marljivo i ustrajno prikupljao iz literature o stradanjima utamničenih Hrvata za politička i ratna djela u komunističkim kazamatima te iz raznih službenih evidencija i matičnih knjiga kaznionice u Lepoglavi i Staroj Gradiški, raznih dokumentacijskih zbirki jugoslavenskih sigurnosnih službi i vjerskih komisija. Bavio se samo sudbinom onih političkih zatvorenika koji su u njoj zatvoreni u doba poratne Jugoslavije. U djelima nije se bavio funkcioniranjem kaznioničkog sustava, ni poslove koje su obavljali kažnjenici niti uvjetima u kojima su živjeli. Istraživao je i prikazao umiranje, stradanje i likvidacije (pojedinačne i skupne) velikoga broja političkih zatvorenika u starogradiškoj kaznionici, koji su bili većinom Hrvati. Isto tako je istražio iste godađaja izvan te kaznionice, ovisno gdje su bili na prisilnom radu, od Istre do Beograda. Prikazao je one koji su zbog loših životnih uvjeta ili zbog premlaćivanja i drugih oblika torture pod istragom, pa i u kaznionici obolijevali i umrli, one koje je sustav planirano likvidirao ili ih je svojim postupcima prisilio na samoubojstvo. Zapazio je neobične bilješke u matičnim knjigama kaznionice: za svakog se umrlog zatočenika navodio uzrok smrti koji je obično bio neka nagla bolest.